b'\n_START_ARTICLE_\nKalle Lindroth\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nLindroth kirjoitti ylioppilaaksi vuonna 2008 Sibelius-lukiosta Helsingiss\xc3\xa4. H\xc3\xa4n aloitti 15-vuotiaana n\xc3\xa4yttelem\xc3\xa4\xc3\xa4n Kotikatu-sarjan Juusoa. Lindrothilla on ollut my\xc3\xb6s roolit sarjoissa Nollatoleranssi ja K\xc3\xa4enpes\xc3\xa4 sek\xc3\xa4 elokuvassa Ganes._NEWLINE_Lindroth juonsi Yle TV2:n nuortenohjelma Summeria vuosina 2008 ja 2009 Mirella Pekkosen sek\xc3\xa4 2010 ja 2011 Minttu Penttisen kanssa. Kev\xc3\xa4\xc3\xa4ll\xc3\xa4 2012 Lindroth juonsi Yle TV2:lla esitetty\xc3\xa4 Bileb\xc3\xa4ndi 2012 -ohjelmaa yhdess\xc3\xa4 Anna Laulumaan kanssa. H\xc3\xa4n on juontanut my\xc3\xb6s vuonna 2017 esitettyj\xc3\xa4 Bumtsibum- ja M\xc3\xb6kkireissu-ohjelmia._NEWLINE_Lindroth oli mukana kev\xc3\xa4\xc3\xa4ll\xc3\xa4 2009 Helsingin Kaupunginteatterin paljon palkintoja ker\xc3\xa4nneess\xc3\xa4 musikaalissa Spring Awakening. Kev\xc3\xa4\xc3\xa4ll\xc3\xa4 2017 h\xc3\xa4n vuorotteli Heikki Rannan kanssa Linnanm\xc3\xa4en Peacock-teatterissa esitetyn Kirka-musikaalin p\xc3\xa4\xc3\xa4rolissa Kirkana._NEWLINE_Vuonna 2014 Lindroth oli perustamassa Klubiteatteria yhdess\xc3\xa4 Roope Salmisen ja Sasu Paakkunaisen kanssa.\n_START_SECTION_\nMusiikkiura\n_START_PARAGRAPH_\nLindroth on Smak-yhtyeen laulaja ja sanoittaa yhtyeen kappaleet yhdess\xc3\xa4 kitaristi Henri Salosen kanssa. Lindroth on harrastanut laulua erilaisissa kuoroissa. Musiikkiuran vaikutteita ovat muun muassa Mew, The Used, Disco Ensemble ja Green Day. Smak on perustettu vuonna 2001, ja silt\xc3\xa4 on ilmestynyt yhteens\xc3\xa4 kolme levy\xc3\xa4; Sic transit (2004), Elohopeaa (2006) sek\xc3\xa4 High School Uncool (2009). Yhtye on ollut tauolla vuodesta 2009 l\xc3\xa4htien._NEWLINE_Lindroth osaa soittaa pianoa, pasuunaa sek\xc3\xa4 kitaraa. Smakin ohella h\xc3\xa4n on laulanut Tilkkut\xc3\xa4kki-kokoelma-albumin nimikappaleen, Tilkkut\xc3\xa4kki 2 -albumille kappaleen \xe2\x80\x9dAnna mun etsi\xc3\xa4\xe2\x80\x9d ja Tilkkut\xc3\xa4kki 3 -albumille kappaleen \xe2\x80\x9dAamulaulu\xe2\x80\x9d sek\xc3\xa4 vieraillut Valkokankaan helmet -levyll\xc3\xa4, jolla Boston Promenade -orkesteri esitt\xc3\xa4\xc3\xa4 elokuvista tuttua musiikkia. H\xc3\xa4n on ollut my\xc3\xb6s tuottamassa Antti Tuiskun Kaunis kaaos -albumia. H\xc3\xa4n on tehnyt kappaleita Antti Tuiskun lis\xc3\xa4ksi my\xc3\xb6s Diandralle, Jenni Jaakkolalle ja Benjamininille._NEWLINE_Lindroth oli julkaisemassa sooloalbumia, jolta julkaistiin vuonna 2014 single \xe2\x80\x9dAnnika\xe2\x80\x9d. Ensimm\xc3\xa4ist\xc3\xa4 sooloalbumia ei toistaiseksi ole julkaistu ja h\xc3\xa4n on j\xc3\xa4tt\xc3\xa4nyt soolouransa my\xc3\xb6s tauolle._NEWLINE_Hein\xc3\xa4kuusta 2016 h\xc3\xa4n on julkaissut kappaleita yhdess\xc3\xa4 Ida Paulin kanssa duona Ida Paul & Kalle Lindroth.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nLindroth ja h\xc3\xa4nen Hanna-vaimonsa avioituivat elokuussa 2016 ja saivat pojan kes\xc3\xa4kuussa 2017.'